സിന്ധുവിനെ കൊന്നത് ശ്വാസം മുട്ടിച്ച് പ്രതി ബിനോയിക്കായി അന്വേഷണം ശക്തം Begin typing your search... X ഇടുക്കി പണിക്കന്കുടിയില് അയല്വാസിയുടെ അടുക്കളയില് കുഴിച്ചുമൂടിയ നിലയില് കണ്ടെത്തിയ സിന്ധുവിനെ കൊലപ്പെടുത്തിയത് ശ്വാസംമുട്ടിച്ചെന്ന് പോസ്റ്റുമോര്ട്ടം റിപ്പോര്ട്ട്. ക്രൂരമായി മര്ദ്ദനമേറ്റതായും അതില് വാരിയെല്ലിന് പൊട്ടലുള്ളതായും റിപ്പോര്ട്ടില് പറയുന്നുണ്ട്. വിശദമായ പോസ്റ്റുമോര്ട്ടം രണ്ട് ദിവസത്തിനകം കിട്ടുമെന്നും പൊലീസ് അറിയിച്ചു. പോസ്റ്റുമോര്ട്ടത്തിന് ശേഷം മൃതദേഹം വിട്ടുകൊടുത്തതായി അധികൃതര് അറിയിച്ചു. സംഭവത്തില് അയല്വാസിയും വീട്ടുടമയുമായ ബിനോയിക്കായി സംസ്ഥാനത്തിന് അകത്തും പുറത്തുമായി അന്വേഷണം വ്യപിപ്പിച്ചതായി ഇടുക്കി ഡിവൈഎസ്പി ഇമ്മാനുവല് പോള് വ്യക്തമാക്കി. അന്വേഷണത്തിനായി മൂന്ന് സംഘങ്ങളെ നിയോഗിച്ചതായും ഡിവൈഎസ്പി കൂട്ടിച്ചേര്ത്തു. പ്രതി ബിനോയ് തമിഴ്നാട്ടിലേക്ക് കടന്നതായാണ് പൊലീസിന് ലഭിച്ചിരിക്കുന്ന വിവരം. എത്രയും വേഗം തന്നെ ബിനോയിയെ പിടികൂടാന് സാധിക്കുമെന്നാണ് വിവരം. സിന്ധുവിന്റെ ഇളയ മകന്റെ സംശയത്തിന്മേല് നടത്തിയ പരിശോധനയിലാണ് അയല്വാസിയായ ബിനോയിയുടെ വീട്ടിലെ അടുക്കളയില് കുഴിച്ചുമൂടിയ നിലയില് സിന്ധുവിന്റെ മൃതദേഹം കണ്ടെത്തിയത്. വസ്ത്രം പൂര്ണമായും മാറ്റി മൃതദേഹം പ്ലാസ്റ്റിക് കൊണ്ട് പൊതിഞ്ഞ ശേഷമാണ് സിന്ധുവിനെ പ്രതി അടുക്കളയില് കുഴിച്ചുമൂടിയത്. അന്വേഷണമുണ്ടായാല് പൊലീസ് നായ മണം പിടിച്ചെത്താതിരിക്കാന് കുഴിയിലാകെ മുളക് പൊടിയും വിതറിയിരുന്നു. അതേസമയം കേസ് അന്വേഷണത്തില് പൊലീസിന് വീഴ്ച്ചയുണ്ടായെന്ന് ആരോപിച്ച് സിന്ധുവിന്റെ കുടുംബം രംഗത്തെത്തി. ബിനോയ്ക്കെതിരെ ശക്തമായ മൊഴിയുണ്ടായിട്ടും അന്വേഷണം മുന്നോട്ടുകൊണ്ടുപോകുന്നതില് പൊലീസിന് വീഴ്ച്ച സംഭവിച്ചതായി ബന്ധുക്കള് പറഞ്ഞു. എന്നാല് ആരോപണം വാസ്തവ വിരുദ്ധമാണെന്നും പ്രതിക്കായുള്ള തിരച്ചില് ഊര്ജിതമാണെന്നും പൊലീസ് പറഞ്ഞു. TAGS: Popular X TAGS: